NARIADENIE EURÓPSKEHO PARLAMENTU A RADY (ES) č. 176/2008
z 20. februára 2008,
ktorým sa mení a dopĺňa nariadenie (ES) č. 1059/2003 o zostavení spoločnej nomenklatúry územných jednotiek na štatistické účely (NUTS) z dôvodu pristúpenia Bulharska a Rumunska k Európskej únii
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285 ods. 1,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Nariadenie Európskeho parlamentu a Rady (ES) č. 1059/2003 (3) predstavuje právny rámec regionálnej klasifikácie na účely umožnenia zberu, spracovania a zverejňovania harmonizovanej regionálnej štatistiky v Spoločenstve.
(2)
Štatistiky všetkých členských štátov zasielané Komisii v členení podľa územných jednotiek by mali vo vhodných prípadoch využívať nomenklatúru NUTS.
(3)
Aby sa zohľadnilo pristúpenie Bulharska a Rumunska k Európskej únii, je potrebné prispôsobiť prílohy k nariadeniu (ES) č. 1059/2003.
(4)
Keďže cieľ tohto nariadenia, a to vytvorenie spoločných štatistických noriem, ktoré umožňujú vypracovanie harmonizovaných údajov, nemožno uspokojivo dosiahnuť na úrovni členských štátov, ale ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje toto nariadenie rámec nevyhnutný na dosiahnutie uvedeného cieľa.
(5)
Nariadenie (ES) č. 1059/2003 by sa preto malo zodpovedajúcim spôsobom zmeniť a doplniť,
PRIJALI TOTO NARIADENIE:
Článok 1
Nariadenie (ES) č. 1059/2003 sa týmto mení a dopĺňa takto:
1.
Príloha I sa mení a dopĺňa v súlade s textom uvedeným v prílohe I k tomuto nariadeniu.
2.
Príloha II sa mení a dopĺňa v súlade s textom uvedeným v prílohe II k tomuto nariadeniu.
3.
Príloha III sa mení a dopĺňa v súlade s textom uvedeným v prílohe III k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 20. februára 2008